ರೈತ ಹೋರಾಟಗಾರ ಮಾರುತಿ ಮಾನ್ಪಡೆ ವಿಧಿವಶ ಪಾರ್ಥಿವ ಶರೀರ ತರಲು ಪ್ರಯಾಸ ಕಲಬುರ್ಗಿ: ಹಿರಿಯ ರೈತ ಮುಖಂಡ, ಹೋರಾಟಗಾರ ಮಾರುತಿ ಮಾನ್ಪಡೆ ಇನ್ನಿಲ್ಲ. ಅವರಿಗೆ 65 ವರ್ಷ ವಯಸ್ಸಾಗಿತ್ತು. ಮಹಾರಾಷ್ಟ್ರದ ಸೋಲಾಪುರದಲ್ಲಿ ಮಾನ್ಪಡೆಯವರನ್ನು ಮಹಾಮಾರಿ ಕೊರೋನಾ ಬಲಿಪಡೆದಿದೆ. ಕಮಲಾಪುರ ತಾಲೂಕಿನ ಅಂಬಲಗಾ ಗ್ರಾಮದಲ್ಲಿ ಜೂನ್ 01, 1956 ರಲ್ಲಿ ಜಮಿಸಿದ್ದ ಮಾನ್ಪಡೆ, ಸಿಪಿಐಎಂ ಮುಖಂಡರಾಗಿ, ರೈತ ನಾಯಕರಾಗಿ ಜನಪರ ಹೋರಾಟಗಳ ಮೂಲಕವೇ ಬೆಳೆದು ಬಂದಿದ್ದರು. ಇದೀಗ ಮಾನ್ಪಡೆ ಹೋರಟದೊಂದಿಗೇ ತಮ್ಮ ಬದುಕನ್ನೂ ಅಂತ್ಯಗೊಳಿಸಿದ್ದಾರೆ. ಭೂಸುಧಾರಣಾ ಕಾಯ್ದೆ ಹಾಗೂ ಎಪಿಎಂಸಿ ಕಾಯ್ದೆ ತಿದ್ದುಪಡಿ ವಿರೋಧಿಸಿ ಸೆಪ್ಟೆಂಬರ್ 28 ರಂದು ಕರೆ ನೀಡಲಾಗಿದ್ದ ಕರ್ನಾಟಕ ಬಂದ್ ಯಶಸ್ವಿಗೊಳಿಸಲು ಶ್ರಮಿಸಿದ್ದ ಮಾರುತಿ ಮಾನ್ಪಡೆ, ಅದರ ನಂತರ ಅನಾರೋಗ್ಯಪೀಡಿತರಾಗಿದ್ದರು. ಕೋವಿಡ್ ಪಾಟಿಸಿವ್ ಬಂದಿದೆ ಎಂದು ದೃಢಪಟ್ಟ ನಂತರ ಹೆಚ್ಚಿನ ಚಿಕಿತ್ಸೆಗಾಗಿ ಸೋಲಾಪುರದ ಅಶ್ವಿನಿ ಆಸ್ಪತ್ರೆಗೆ ದಾಖಲಾಗಿದ್ದರು. ಆದರೆ ಕೋವಿಡ್ ನೆಗೆಟಿವ್ ಎಂದು ವರದಿ ಬಂದ ನಂತರವೂ ಅವರ ಆರೋಗ್ಯದಲ್ಲಿ ಸುಧಾರಣೆ ಕಂಡಿರಲಿಲ್ಲ. ನ್ಯೂಮೋನಿಯಾಕ್ಕೆ ತುತ್ತಾಗಿದ್ದ ಮಾನ್ಪಡೆ ಕೊನೆಗೂ ಇಂದು ಇಹಲೋಕ ತ್ಯಜಿಸಿದ್ದಾರೆ. ಕಮಲಾಪುರ ತಾಲೂಕಿನ ಅಂಬಲಗಾ ಗ್ರಾಮದಲ್ಲಿ ಜನಿಸಿದ್ದ ಮಾನ್ಪಡೆ ವಿದ್ಯಾರ್ಥಿ ದಿಸೆಯಲ್ಲಿಯೇ ಹೋರಾಟದ ಮೂಲಕ ಗಮನ ಸೆಳೆದಿದ್ದರು. ನಂತರದಲ್ಲಿ ಸರ್ಕಾರಿ ನೌಕರಿ ಸಿಕ್ಕರೂ ಅದನ್ನು ತೊರೆದು ಜನಪರ ಕೆಲಸಗಳನ್ನು ಮುಂದುವರೆಸಿದ್ದರು. 198182 ರಲ್ಲಿ ಜನಪರ ಚಳುವಳಿಗೆ ಧುಮುಕಿದ್ದ ಮಾನ್ಪಡೆ, ರೈತ ಚಳುವಳಿಯ ಮೂಲಕ ಎಲ್ಲರಿಗೂ ಚಿರಪರಿಚಿತರಾದವರು. ಕರ್ನಾಟಕ ಪ್ರಾಂತ ರೈತ ಸಂಘದ ರಾಜ್ಯಾಧ್ಯಕ್ಷರಾಗಿದ್ದ ಮಾನ್ಪಡೆಯವರು ನಾಡಿನ ತುಂಬೆಲ್ಲ ರೈತಚಳುವಳಿಯನ್ನು ಪ್ರಖರಗೊಳಿಸಿದ್ದವರಲ್ಲಿ ಪ್ರಮುಖರಾಗಿದ್ದಾರೆ. ಸಿಪಿಐಎಂ ಪಕ್ಷದ ರಾಜ್ಯಕಾರ್ಯದರ್ಶಿ ಮಂಡಳಿಯವರೆಗೆ ಅವರು ಸೇವೆಯನ್ನು ಸಲ್ಲಿಸಿದ್ದರು. ಕಮಲಾಪುರ ಜಿಲ್ಲಾ ಪಂಚಾಯ್ತಿ ಸದಸ್ಯರಾಗಿ ಆಯ್ಕೆಯಾಗಿದ್ದ ಅವರು, ನಂತರದಲ್ಲಿ ಕೆಲವು ಬಾರಿ ಕಮಲಾಪುರ ಹಾಗೂ ಕಲಬುರ್ಗಿ ಗ್ರಾಮೀಣ ವಿಧಾನಸಭಾ ಕ್ಷೇತ್ರದ ಸಿಪಿಐಎಂ ಅಭ್ಯರ್ಥಿಯಾಗಿ ಸ್ಪರ್ಧೆ ಮಾಡಿದ್ದರು. ಚುನಾವಣೆಯಲ್ಲಿ ಗೆಲ್ಲಲಿ, ಬಿಡಲಿ ತಮ್ಮ ಜನಪರ ಕಾರ್ಯಗಳನ್ನು ಮುಂದುವರಿಸಿಕೊಂಡೇ ಸಾಗಿದ್ದರು. ಕರ್ನಾಟಕ ಬಂದ್ ಅವರ ಕೊನೆಯ ಹೋರಾಟವಾಗಿತ್ತು. ಸದ್ಯ ಅವರು ಕರ್ನಾಟಕ ಪ್ರಾಂತ ರೈತ ಸಂಘದ ರಾಜ್ಯ ಉಪಾಧ್ಯಕ್ಷರಾಗಿದ್ದರು. ಸಿಎಂ ಬಂದರೂ ಮಂದಿರ ಬಿಟ್ಟು ಬರಲ್ಲ ಬಲವಂತ ಮಾಡಿದರೆ ವಿಷ ಸೇವಿಸುತ್ತೇನೆ: ಹಠ ಹಿಡಿದು ಕೂತ ಸ್ವಾಮಿ ಪಾರ್ಥೀವ ಶರೀರ ತರಲು ಪರದಾಟ... ಮಹಾರಾಷ್ಟ್ರದ ಸೋಲಾಪುರದಲ್ಲಿ ನಿಧನ ಹೊಂದದ್ದರಿಂದ ಕಲಬುರ್ಗಿಗೆ ಪಾರ್ಥೀವ ಶರೀರ ತರಲು ಕುಟುಂಬದ ಸದಸ್ಯರು ಹೆಣಗಾಡುವಂತಾಯಿತು. ಜಿಲ್ಲಾಡಳಿತದ ಅನುಮತಿ ಪತ್ರ ಸಿಗದ ಹೊರತು ಪಾರ್ಥೀವ ಶರೀರ ಕೊಡುವುದಿಲ್ಲ ಎಂದು ಸೋಲಾಪುರ ಮಹಾನಗರ ಪಾಲಿಕೆ ಸ್ಪಷ್ಟಪಡಿಸಿತ್ತು. ಮತ್ತೊಂದೆಡೆ ಕಲಬುರ್ಗಿ ಜಿಲ್ಲಾಡಳಿತ ಅನುಮತಿ ಪತ್ರ ಕೊಡಲು ಮೀನಮೇಷ ಎಣಿಸಿದ್ದರಿಂದ, ತಾವೇ ಸೋಲಾಪುರದಲ್ಲಿ ಅಂತ್ಯಕ್ರಿಯೆ ನಡೆಸುವುದಾಗಿ ಪಾಲಿಕೆ ತಿಳಿಸಿತ್ತು. ರಾಜ್ಯ ಸರ್ಕಾರ ಸೂಚನೆ ನೀಡಿದ ನಂತರ ಕೊನೆಗೂ ಕಮಲಾಪುರ ತಹಶೀಲ್ದಾರ್, ಅನುಮತಿ ಪತ್ರ ನೀಡಿದ್ದು ನಾಳೆ ಹುಟ್ಟೂರು ಅಂಬಲಗಾದಲ್ಲಿ ಅಂತ್ಯಕ್ರಿಯೆ ನೆರವೇರಲಿದೆ.ಮಾನ್ಪಡೆ ನಿಧನಕ್ಕೆ ಸಂತಾಪ... ಮಾನ್ಪಡೆ ನಿಧನಕ್ಕೆ ಜಿಲ್ಲಾ ಕಾಂಗ್ರೆಸ್ ಸಮಿತಿಯಿಂದ, ಸಿಪಿಐಎಂ, ಸಿಪಿಐ ಮತ್ತಿತರ ಸಂಘಟನೆಗಳ ಮುಖಂಡರಿಂದ ಸಂತಾಪ ಸಭೆಗಳು ನಡೆದವು. ಕೆಪಿಸಿಸಿ ಕಾರ್ಯಾಧ್ಯಕ್ಷ ಈಶ್ವರ್ ಖಂಡ್ರೆ, ಮಾಜಿ ಸಚಿವ ಶರಣಪ್ರಕಾಶ ಪಾಟೀಲ, ಮಾಜಿ ಶಾಸಕ ಬಿ.ಆರ್.ಪಾಟೀಲ, ಹೈದರಾಬಾದ್ ಕರ್ನಾಟಕ ಚೇಂಬರ್ ಆಫ್ ಕಾಮರ್ಸ್ ಸಂಸ್ಥೆ ಮತ್ತಿತರ ಸಂಘಟನೆಗಳು ಮಾನ್ಪಡೆ ನಿಧನಕ್ಕೆ ಸಂತಾಪ ಸೂಚಿಸಿವೆ. ಮಾನ್ಪಡೆ ಅಭಿಮಾನಿಗಳು ಕಲಬುರ್ಗಿಯ ಸರ್ದಾರ್ ಪಟೇಲ್ ವೃತ್ತದಲ್ಲಿ ಮೇಣದ ಬತ್ತಿ ಬಿಡಿದು ಶ್ರದ್ಧಾಂಜಲಿ ಸಲ್ಲಿಸಿದರು. ನಾಳೆ, ಬುಧವಾರ ಬೆಳಿಗ್ಗೆ 11 ಗಂಟೆಗೆ ಅಂಬಲಗಾ ಗ್ರಾಮದಲ್ಲಿ ಅಂತ್ಯಕ್ರಿಯೆ ನೆರವೇರಲಿದೆ.ವರದಿ: ಶಿವರಾಮ ಅಸುಂಡಿ